**LATVIJAS REPUBLIKAS MINISTRU KABINETS**

2013.gada Rīkojums Nr.

Rīgā (prot. Nr. .§)

**Grozījumi Koncepcijā par korupcijas risku samazināšanu valsts pārvaldes iestādēs un pašvaldībās**

Izdarīt Koncepcijā par korupcijas risku samazināšanu valsts pārvaldes iestādēs un pašvaldībās (apstiprināta ar Ministru kabineta 2012.gada 13.februāra rīkojumu Nr.72) šādus grozījumus:

1.Papildināt 2.nodaļu ar 5.rindkopu šādā redakcijā:

„Valsts pārvaldes cilvēkresursu attīstības koncepcija (apstiprināta ar Ministru kabineta 2013.gada 6.februāra rīkojumu Nr.48) tika izstrādāta, lai īstenotu pasākumus efektīvai cilvēkresursu pārvaldībai valsts pārvaldē. Atbilstoši šajā koncepcijā minētajam cilvēkresursu attīstības politikas apakšmērķis ir efektīva cilvēkresursu pārvaldības sistēma, kas balstās uz vienotiem personālvadības procesiem – ieviesta atlases, novērtēšanas, attīstības un darba samaksas sistēma, kas veicina visu valsts pārvaldē nodarbināto profesionalitāti neatkarīgi no amata statusa, kā ietvaros tiek izstrādāts likums par nodarbināto attiecībām valsts tiešajā pārvaldē.”

2.Izteikt 4.3. apakšnodaļas 4.rindkopu šādā redakcijā:

„Iestādēs netiek sistēmiski identificēti korupcijas un interešu konflikta riski un atbilstoši tiem veikti organizatoriskie pasākumi risku mazināšanai. Vispārīgs regulējums, kas paredz tikai **pamatprasības** iekšējās kontroles sistēmas izveidošanai, uzraudzībai vai uzlabošanai, pastāv tikai attiecībā uz valsts tiešās pārvaldes iestādēm, ko nosaka 2012.gada 8.maijā pieņemtie Ministru kabineta noteikumi Nr.326 „Noteikumi par iekšējās kontroles sistēmu tiešās pārvaldes iestādēs”. Šajos noteikumos ir tikai nosaukta vispārēja prasība kontroles pasākumu ietvaros noteikt un ieviest korupcijas un interešu konflikta novēršanas procedūras, specifiski neparedzot vismaz minimāli īstenojamo pasākumu kopumu. Ņemot vērā iestāžu vadītāju rīcības brīvību, izvēloties nepieciešamos korupcijas novēršanas pasākumus, un ierobežotās pilnvaras piemērot, piemēram, augsta korupcijas riska amatā ilgstoši strādājoša darbinieka rotāciju, valstī netiek īstenota mērķtiecīga korupcijas novēršanas politika un neizdodas nodrošināt tādu publiskās pārvaldes modeli, kas apgrūtina un izslēdz koruptīvu pārkāpumu rašanās iespējas. Tomēr, veicot grozījumus 2012.gada 8.maijā izdotajos Ministru kabineta noteikumos Nr.326 „Noteikumi par iekšējās kontroles sistēmu tiešās pārvaldes iestādēs”, nav iespējams konkrētāk paredzēt veicamos korupcijas novēršanas pasākumus, jo noteikumi ir izdoti saskaņā ar [Valsts pārvaldes iekārtas likuma](http://likumi.lv/doc.php?id=63545) 17.panta sestajā daļā paredzēto deleģējumu, kas neparedz detalizēta regulējuma ieviešanu kādā no identificēto risku jomām un sašaurina noteikumu piemērošanu tikai attiecībā uz valsts tiešās pārvaldes iestādēm.

Lai iestāžu vadītājiem atbilstoši korupcijas riska iespējamībai attiecīgajā jomā būtu noteikti skaidri pienākumi un tiktu dotas precīzākas norādes par korupcijas un interešu konflikta riska apstākļos veicamo minimālo pasākumu saturu, tai skaitā, lai šādus noteikumus varētu attiecināt arī uz pašvaldībām un publisko personu kapitālsabiedrībām, ir nepieciešams vienots regulējums ārējā normatīvajā aktā.”

3. Izteikt 3.varianta 3.uzdevumu šādā redakcijā:

„3. Izstrādāt grozījumus Valsts pārvaldes iekārtas likumā, paredzot deleģējumu Ministru kabinetam izdot normatīvo aktu par iekšējās kontroles pasākumiem korupcijas un interešu konflikta risku novēršanai, ar mērķi apgrūtināt vai izslēgt koruptīvas rīcības rašanās iespējas un samazināt līdz minimumam visus koncepcijā uzskaitītos neefektīvas institūciju organizatoriskās pārvaldes un iekšējās kontroles trūkumus”.

4. Papildināt 3.varianta 6.punktu ar tekstu šādā redakcijā:

„Atbilstoši Ministru kabineta 2013.gada 6.februāra rīkojuma Nr.48 „Par Valsts pārvaldes cilvēkresursu koncepciju” 3. un 4.punktam Valsts kanceleja ir atbildīga par likumprojekta par nodarbinātības attiecībām valsts tiešajā pārvaldē izstrādāšanu līdz 2014.gada 1.janvārim. Minētajā likumprojektā tiks ietverts tiesiskais regulējums par valsts tiešās pārvaldes personāla atlasi un citām nodarbinātības attiecībām. Atbilstoši minētā rīkojuma 1.punktam pašvaldībās personāla pārvaldība tiek noteikta tikai ieteikumu veidā, tādēļ, lai īstenotu Satversmes 101.pantā paredzētās tiesības ikvienam Latvijas pilsonim pildīt valsts dienestu, ir nepieciešams izstrādāt regulējumu arī attiecībā uz pašvaldībām un valsts un pašvaldību kapitālsabiedrībām, paredzot personāla atlasi, kas balstīta uz efektivitātes un atklātības principiem un tādiem objektīviem kritērijiem, kā nopelni, taisnīgums un spējas.”

5. Izteikt 4.nodaļas „Nepieciešamie tiesību aktu projekti” 4.4.un 4.5.apakšpunktu šādā redakcijā:

„4.4. Izstrādāt grozījumus Valsts pārvaldes iekārtas likumā, paredzot deleģējumu izdot Ministru kabineta noteikumus par iekšējās kontroles pasākumiem korupcijas un interešu konflikta risku novēršanai.;

4.5. Izstrādāt grozījumus likumā „Par pašvaldībām” un likumā „Par valsts un pašvaldību kapitāla daļām un kapitālsabiedrībām”, nosakot tādu pašvaldību un publisko personu kapitālsabiedrību personāla atlases kārtību, kas nodrošina atklātību un ir balstīta uz objektīviem kritērijiem.”

Ministru prezidents V.Dombrovskis

Vizē:

Korupcijas novēršanas

un apkarošanas biroja priekšnieka p.i. I.Jurča

2013.12.09.

627

Korupcijas novēršanas un apkarošanas biroja

Korupcijas novēršanas nodaļas vadītāja

D.Kurpniece, 67356168

Diana.Kurpniece@knab.gov.lv